Mistoqsijiet u tweġibiet dwar l-inizjattiva tal-UE għall-iżvilupp sostenibbli tal-ekonomija l-blu fil-Mediterran tal-Punent. Għalfejn għandna bżonn inizjattiva għall-iżvilupp sostenibbli tal-ekonomija l-blu fil-Mediterran tal-Punent? Il-Baħar tal-Mediterran tal-Punent huwa għani ħafna f'termini tar-riżorsi naturali, tal-assi kulturali u tad-diversità tal-popli u tal-postijiet li fih. Hemm potenzjal enormi biex jiġu żviluppati d-diversi oqsma tal-ekonomija marittima. Iżda minkejja dawn il-vantaġġi kbar, ir-reġjun qed jiffaċċja għadd ta' sfidi li jwasslu għal nuqqas ta' stabbiltà ġeopolitika fih. Dawn jinkludu kriżi ekonomika u finanzjarja li ilha għaddejja ħafna, b'rata għolja ta' qgħad fost iż-żgħażagħ f'diversi pajjiżi, urbanizzazzjoni kostali dejjem tikber, l-isfruttament żejjed tal-istokkijiet tal-ħut, it-tniġġis tal-baħar u wkoll il-kriżi tar-refuġjati. Barra minn hekk, it-tibdil fil-klima lil dan ir-reġjun jaffettwah ħafna, u ż-żieda fil-livell tal-baħar hija theddida serja għall-ekosistemi u għall-ekonomiji kostali. Fatturi oħrajn bħat-tkabbir u t-tixjiħ tal-popolazzjoni, il-migrazzjoni u globalizzazzjoni dejjem akbar żgur li se jkomplu jżidu dawn il-pressjonijiet. Kif inħolqot l-inizjattiva għall-Mediterran tal-Punent? Din l-inizjattiva għall-Mediterran tal-Punent issegwi d-Dikjarazzjoni Ministerjali dwar l-Ekonomija l-Blu li l-Unjoni għall-Mediterran approvat fis-17 ta' Novembru 2015, u li stiednet lill-pajjiżi parteċipanti jesploraw il-valur miżjud u l-fattibbiltà ta' strateġiji marittimi xierqa fil-livell sottoreġjonali, u jibnu fuq l-esperjenza li nkisbet fi ħdan id-Djalogu 5+5. F'Ottubru tal-2016, flimkien mas-Segretarjat tal-Unjoni għall-Mediterran, il-Ministri għall-Affarijiet Barranin tal-Alġerija, ta' Franza, tal-Italja, tal-Libja, ta' Malta, tal-Mawritanja, tal-Marokk, tal-Portugall, ta' Spanja u tat-Tuneżija ħeġġew li titwettaq aktar ħidma fuq inizjattiva għall-iżvilupp sostenibbli tal-ekonomija l-blu. L-inizjattiva hija r-riżultat ta' kooperazzjoni mill-qrib bejn il-Kummissjoni Ewropea u l-gvernijiet nazzjonali, is-Segretarjat tal-Unjoni għall-Mediterran, il-partijiet ikkonċernati tar-reġjun u organizzazzjonijiet reġjonali bħal, pereżempju, il-Kummissjoni Ġenerali għas-Sajd fil-Mediterran, il-Programm tan-Nazzjonijiet Uniti għall-Ambjent, il-Pjan ta' Azzjoni għall-Mediterran u l-Konferenza tar-Reġjuni Periferiċi Marittimi tal-Ewropa. Il-proċess beda fi Frar tal-2016 u laħaq il-qofol tiegħu sena wara permezz ta' Konferenza tal-Partijiet Ikkonċernati li saret f'Barċellona. Liema pajjiżi huma involuti f'din l-inizjattiva? L-ambitu ġeografiku ta' din l-istrateġija jissejjes fuq is-sottobaċir tal-Mediterran tal-Punent u jolqot lil għaxar pajjiżi, li nofshom huma Stati Membri tal-UE (Franza, l-Italja, il-Portugall, Spanja u Malta) u nofshom mhumiex (l-Alġerija, il-Libja, il-Mawritanja, il-Marokk u t-Tuneżija). Minħabba li l-inizjattiva tolqot kemm lil pajjiżi tal-UE u kemm lil pajjiżi li huma sħab tagħha, trid tiġi approvata politikament kemm mill-UE u kemm mill-Unjoni għall-Mediterran. L-inizjattiva se tkun miftuħa għal pajjiżi oħra? L-ambitu tal-azzjonijiet ta' din l-inizjattiva u l-benefiċċji potenzjali tagħha jafu jestendu faċilment lil hinn mis-sottobaċir tal-Mediterran tal-Punent. Iż-żoni tal-baħar u ż-żoni kostali huma sistemi interkonnessi u għalhekk, skont il-ħtiġijiet li jkunu jridu jiġu indirizzati, l-azzjonijiet jistgħu jinvolvu sħab fil-Mediterran Ċentrali u fl-Atlantiku tal-Grigal u se jibqgħu miftuħin għal sħab oħrajn ukoll. X'inhuma l-għanijiet u l-miri ewlenin ta' din l-inizjattiva? Billi trawwem il-koordinazzjoni u l-kooperazzjoni bejn l-għaxar pajjiżi, l-inizjattiva għandha l-għan li żżid is-sigurtà u s-sikurezza, li tippromwovi t-tkabbir blu u l-impjiegi sostenibbli u li tippreserva l-ekosistemi u l-bijodiversità fir-reġjun tal-Mediterran tal-Punent. Għalhekk hija tiffoka fuq tliet għanijiet ewlenin (spazju marittimu b'aktar sigurtà u sikurezza, ekonomija blu intelliġenti u reżiljenti, u governanza aħjar tal-baħar) u tipproponi għadd ta' azzjonijiet prijoritarji biex jintlaħqu dawk l-għanijiet. Qafas ta' Azzjoni jidentifika n-nuqqasijiet li jridu jiġu indirizzati u l-valur miżjud potenzjali tal-azzjonijiet proposti. Din l-inizjattiva kif inhi marbuta mal-politiki tal-UE? X'oqsma se tkopri? Minflok ma toħloq leġiżlazzjoni ġdida, l-għan ta' din l-inizjattiva huwa li tilħaq il-prijoritajiet tal-Kummissjoni (“Spinta ġdida għall-Impjiegi, it-Tkabbir u l-Investiment”, “Unjoni tal-Enerġija Reżiljenti li jkollha Politika dwar it-Tibdil tal-Klima li Tħares lejn il-Futur”, “Lejn Politika Ġdida dwar il-Migrazzjoni” u “Attur Globali Aktar b'Saħħtu”) billi ssaħħaħ il-kooperazzjoni transfruntiera fir-reġjun u trawwem il-konformità mal-liġijiet tal-UE. Qed tingħata attenzjoni speċjali biex ikun hemm aktar sinerġija fost il-fondi eżistenti u biex ikun hemm approċċ integrat li jiġbor flimkien il-linji politiċi differenti u li jgħaqqad sew bejniethom lill-politiki u lill-inizjattivi tal-UE. L-inizjattiva tikkumplimenta d-Dikjarazzjoni MedFish4Ever (li ġiet iffirmata f'Malta fit-30 ta' Marzu 2017), li tistabbilixxi programm ta' ħidma ddettaljat għall-għaxar snin li ġejjin sabiex jiġu salvati l-istokkijiet tal-ħut tal-Mediterran u jitħares il-ġid ekoloġiku u ekonomiku tar-reġjun. Min se jibbenefika minn din l-inizjattiva? Il-partijiet ikkonċernati kollha tar-reġjun se jibbenefikaw minn din l-inizjattiva, fosthom l-amministrazzjonijiet lokali, reġjonali u nazzjonali, l-universitajiet, ir-raggruppamenti marittimi, l-istituzzjonijiet tat-taħriġ, in-negozji, l-intrapriżi ż-żgħar u ta' daqs medju, is-sajjieda, l-organizzazzjonijiet tas-soċjetà ċivili u l-investituri u wkoll in-nies li jgħixu f'dan ir-reġjun. Kif se tiġi ffinanzjata din l-inizjattiva? L-inizjattiva se tiġi ffinanzjata mill-fondi u mill-istrumenti finanzjarji eżistenti reġjonali, nazzjonali, tal-UE u internazzjonali. Skont stima konservattiva, hemm mill-inqas 4 biljun ewro disponibbli biex tiġi implimentata din l-inizjattiva. Barra minn hekk, l-UE qed tipprevedi li toħloq mekkaniżmu ta' assistenza speċifiku għall-Mediterran tal-Punent u li tniedi sejħiet immirati biex tippromwovi r-raggruppamenti marittimi, l-Ippjanar Spazjali Marittimu u l-kooperazzjoni bejn l-istituti tat-taħriġ marittimu u bejn il-komunitajiet kostali b'rabta mas-sajd fuq skala żgħira fir-reġjun, u li talloka madwar 10 miljun ewro għal dan. X'inhuma l-passi li jmiss? Il-Kummissjoni tistieden lill-Parlament Ewropew u lill-Kunsill japprovaw din il-Komunikazzjoni. Il-Kummissjoni tistieden ukoll lill-Kumitat tar-Reġjuni u lill-Kumitat Ekonomiku u Soċjali Ewropew jipprovdu l-Opinjoni tagħhom dwar din l-inizjattiva. Il-pajjiżi parteċipanti wkoll se jkollhom jagħmlu l-parti tagħhom u jiddefinixxu struttura ta' governanza biex tmexxi 'l din l-inizjattiva u timplimentaha. Abbażi tar-rapporti ta' dawn il-pajjiżi, il-Kummissjoni mbagħad, sal-2022, se tibgħat rapport dwar l-implimentazzjoni tal-inizjattiva lill-Kunsill u lill-Parlament Ewropew.